 NA RICHARD MUNGUTI WAKENYA wamepata afueni baada ya Mahakama Kuu kusitisha utekelezaji wa Sheria ya Fedha 2023, ambapo kuanzia leo nyongeza za ushuru wa mafuta na nyumba zingeanza kutumika. Uamuzi huu una maana kwamba, hatua ya Shirika la kudhibiti bei za mafuta (EPRA) kutangaza bei mpya Ijumaa, ambapo petroli ilipanda kwa Sh13 kwa lita, ni batili. EPRA ilitoa orodha ya bei mpya punde baada ya Jaji Mugure Thande kutoa amri ya kusimamisha utekelezaji wa Sheria ya Fedha 2023. Sheria hiyo ilitiwa saini na Rais William Ruto mnamo Juni 26, na kutoa fursa kwa mamlaka ya ushuru nchini (KRA) na asasi nyinginezo kuanza kutoza wananchi kodi mpya. Mnamo Ijumaa, Jaji Thande alisema kesi aliyowasilisha Seneta wa Busia Okiya Omutatah imezua masuala mazito ya kisheria, yanayotakiwa kutatuliwa kabla haijaanza kutekelezwa. “Nimeridhika kwamba, kesi ya Omtatah iko na mashiko ya kisheria. Kwamba, haki za Wakenya zitakandamizwa kwa kulipa kodi kinyume cha Katiba,” alisema Jaji Thande. Aliongeza: “Nakubaliana na Omtatah na walalamishi wengine wanne utekelezaji wa sheria hii ya Fedha 2023 wapaswa kusimamishwa.” Jaji huyo alisitisha kwa muda wa siku tano hadi Julai 5, atakapotoa maagizo zaidi. Bw Omtatah aliagizwa amkabidhi mwanasheria mkuu nakala ya kesi yake. Serikali imepewa muda kujibu kesi hiyo kufikia Julai 4. Akiwasilisha kesi hiyo, Bw Omtatah alimweleza Jaji Thande kwamba, Bunge la Seneti halikupewa fursa ya kujadili sheria hiyo. Bw Omtatah, Eliud Karanja Matindi, Michael Kojo Otieno, Benson Odiwuor Otieno, Blair Angima Oigoro, Victor Okuna na Florence Kanyya Lichoro walimshtaki Waziri wa Fedha Prof Njuguna Ndung’u, Mwanasheria Mkuu na Spika wa Bunge la Kitaifa. Walalamishi waliomba Prof Ndung’u asitekeleze sheria hiyo ya Fedha. Bw Omtatah alisema vifungu vya sheria hiyo iliyotiwa sahihi na Rais Ruto vimekinzana na vile vya nambari 18, 21, 23, 24, 26, 32, 34, 38, 44, 47, 69, 72, 79, 80, 81, 82, 83, 85, 86, 100, 101 na 102 havikujadiliwa na bunge la seneti na hivyo vinakinzana na Katiba. Kwenye kesi yake, anasema kupitishwa na kuidhinishwa kwa sheria hiyo na Rais Ruto kumeipa serikali idhini ya kuwatoza wananchi ada na ushuru kwa nguvu, jambo analosema ni kinyume cha sheria. Bw Omtatah anaeleza kwamba, wananchi wamebebeshwa mzigo mzito wa kulipa madeni ambayo pesa zenyewe hazikutumika kustawisha nchi hii. Amefafanua kwamba, Rais Ruto ameagiza watumishi wa umma wakatwe ada ya asilimia moja na nukta tano ya mapato yao kuekeza katika miradi ya nyumba. “Hakuna sheria inayomlazimisha mfanyakazi wa umma kujiwekea hazina,” Bw Omtatah anasema katika kesi hiyo aliyowashtaki Spika wa Bunge la Kitaifa Moses Wetang’ula, Waziri wa Fedha na Mwanasheria Mkuu. Seneta huyo amechambua sheria hiyo na kusema, katika kipindi cha miaka saba, kila mtumishi wa umma atakuwa amekatwa Sh420,000. “Sh420,000 haziwezi zikajenga nyumba ya wastani,” anasema kwenye nyaraka za kesi yake. Kwa hivyo anaiomba Mahakama Kuu ishurutishe Serikali kutangaza deni kamili ambalo nchi inadaiwa na mataifa ya kigeni na kwamba likaguliwe. Bw Omtatah anadai serikali imeongezea kiwango cha deni hili kwa Sh3.7 trilioni. “Kiwango cha deni kinachotangazwa kila mara ni Sh8.7 trilioni lakini hesabu kamili haijulikani japo ni kama takriban Sh4.7 trilioni. Wananchi wameongezewa kiwango cha deni kwa zaidi ya Sh3.7 trilioni,” Bw Omtatah akafichua alipozungumza na wanahabari katika Mahakama Kuu ya Milimani. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  